## Agricultura publica les bases reguladores de les ajudes per a projectes d’estratègies de desenrotllament local participatiu en matèria pesquera 2021-2027

*** A la Comunitat Valenciana hi ha quatre estratègies de desenrotllament local participatiu: el Grup d’Acció Local Pesquer (GALP) la Safor, GALP la Marina, GALP la Plana i GALP Bahía de Santa Pola
* Les ajudes es convoquen en règim de concurrència competitiva**

La Conselleria d’Agricultura, Aigua, Pesca i Alimentació ha publicat les bases reguladores de les ajudes per a projectes desenrotllats dins de les estratègies de desenrotllament local participatiu (EDLP) aprovades pels grups d’acció local pesquers (GALP) de la Comunitat Valenciana per al període 2021-2027.

Les bases reguladores, que es poden consultar en el Diari Oficial de la Generalitat Valenciana ([DOGV](https://dogv.gva.es/es/resultat-dogv?signatura=2024/10313)) disposen d’un finançament aportat en un 70 % pel Fons Europeu Marítim de Pesca i d’Aqüicultura (FEMPA) i la resta, per la Generalitat.

El desenrotllament local participatiu s’emmarca en la prioritat 3 del FEMPA, que té per objectiu permetre una economia blava sostenible en les zones costaneres, insulars i interiors, i fomentar el desenrotllament de les comunitats pesqueres i aqüícoles.

El Programa espanyol del FEMPA 2021-2027 reconeix el desenrotllament local participatiu com la ferramenta de dinamització del territori i les estratègies de desenrotllament local participatiu s’enfoquen a les comunitats locals costaneres, a on els sectors pesquer i aqüícola són més representatius, realitzant actuacions d’interés col·lectiu i d’impacte local.

A la Comunitat Valenciana hi ha quatre estratègies de desenrotllament local participatiu; EDLP Costa de Azahar, que comprén els municipis de Vinaròs, Benicarló, Peníscola, Castelló de la Plana i Borriana; EDLP Província de València, amb els municipis de Gandia, Cullera, Oliva, Silla, Sollana, Catarroja, el Perelló (Sueca), el Palmar, el Perellonet, el recinte portuari de Sagunt, el recinte portuari de València i els barris del Grau i Cabanyal de València; EDLP Badia de Santa Pola, que engloba els municipis de Santa Pola, Guardamar del Segura, Torrevieja i l’illa de Tabarca, i EDLP la Marina, en què estan els municipis del Campello, la Vila Joiosa, Benidorm, Altea, Calp, Teulada-Moraira, Xàbia i Dénia.

Totes estes estratègies compartixen una sèrie d’objectius comuns centrats en la promoció, el foment i la comercialització dels productes de pesca, el desenrotllament del turisme pesquer, la promoció del patrimoni cultural i natural, l’estudi de la sostenibilitat pesquera artesanal i el seu impacte sobre el medi ambient o l’organització d’esdeveniments que fomenten la interactivitat entre les activitats pesqueres i la societat, entre altres.

L’orde publicada regula la concessió d’ajudes a projectes que implementen i desenrotllen les estratègies de desenrotllament local en el seu àmbit territorial. Els projectes a subvencionar podran incloure gastos o inversions que contribuïsquen als objectius de l’EDLP aprovada en la seua zona d’actuació i estiguen alineats amb els objectius del FEMPA. La selecció dels projectes, que complisquen els criteris de subvencionabilitat i elegibilitat exigits en la normativa, es realitzarà en funció dels criteris de selecció establits en cada una de les EDLP.

Fecha: 13/10/2024